สนามพระวิภาวดี 28/07/62
สนามพระวิภาวดี วันนี้ ตรงกับวันมหามงคลเฉลิมพระชนมพรรษา 67 พรรษา พระบาทสมเด็จพระเจ้าอยู่หัว รัชกาลที่ 10 ขอจงทรงพระเจริญ เป็นพระมิ่งขวัญของพสกนิกร,วันนี้ไทยรัฐหลายหน้า จึงจัดเป็นหน้าถวาย พระพรชัยมงคล ทำให้ สนามพระวิภาวดี ของท่านผู้ชม ต้องเปลี่ยนเป็นหน้าขาวดำไปอีกครั้งตามเทคนิคการพิมพ์ แต่สัญญาว่าจะพยายามนำ พระเครื่องที่เป็นขาวดำวันก่อนกับวันนี้ มาลงใหม่ตามโอกาสที่เหมาะสม เพราะเข้าใจดีว่า การดูพระให้รู้จริง ต้องดูสีจริง,วันนี้เริ่มกันที่ พระสมเด็จบางขุนพรหม พิมพ์ใหญ่ กรุวัดใหม่อมตรส แขวงบางขุนพรหม ของ เสี่ยหนึ่ง สมุย เห็นปั๊บจำได้ว่าเป็นพระในตำนาน ที่มีในตำราพระสมเด็จ เล่มมาตรฐานยุคก่อนเกือบทุกเล่ม คราวนี้ส่งภาพมาพร้อมฟิล์มเอกซเรย์,และบอกแมนๆเลยว่ามี ซ่อมส่วนล่าง หน่อยนึง ตรงมุมฐานด้านขวามือเรา ไม่โดนองค์พระ ก็ถือว่าเป็นพระชำรุดที่น่าใช้ เพราะเป็นพระแท้ดูง่าย เนื้อเดิมอยู่ครบ ซ่อมต่อติดได้แนบสนิท ด้วยฝีมือชั้นเยี่ยม แบบส่องไม่เสียความรู้สึก ใช้ดีโชว์ได้ไม่อายใคร,ที่สำคัญคือ ราคาที่เบากว่าพระสภาพสมบูรณ์เยอะ มีผู้แสวงหากันมาก แต่น้อยคนจะได้ เพราะว่ากันตามความเป็นจริงแล้วพระสภาพนี้ หายาก กว่าพระสภาพสมบูรณ์สวยแชมป์ซะอีก,องค์ถัดไปก็สำนักเดียวกัน พระสมเด็จบางขุนพรหม พิมพ์ฐานแซม กรุวัดใหม่อมตรส แขวงบางขุนพรหม จากภาพ เป็นพระที่ดูสวยเนี้ยบเนียนตา ด้วยการลอกคราบกรุออกได้อย่างหมดจด โดยฝีมือช่าง,ที่ต้องมีความรู้เรื่องพิมพ์พระและสภาพคราบกรุอย่างดี จึงสามารถลอกคราบกรุออกได้โดยรักษาเส้นศิลป์ในพิมพ์พระ ไว้ได้อย่างไม่ผิดเพี้ยน ผิวเนื้อที่ไร้ริ้วรอยขูดเซาะทั้งด้านหน้า-ด้านหลัง,แสดงให้เห็นถึงความประณีตบรรจง เปิดเห็นเนื้อพระที่อุดมด้วยมวลสารครบสูตร ผิวเนียน ไปขอส่ององค์จริงได้ ที่ เสี่ยตรี บางแค,ตามมาด้วย พระปิดตา พิมพ์เศียรแหลม (ปลาไหล) ล.ป.จีน วัดท่าลาดเหนือ อ.พนมสารคาม ฉะเชิงเทรา สุดยอดพระปิดตา ๑ ใน ๕ เบญจภาคีเนื้อผง ที่ผู้สร้างได้ชื่อเป็นต้นตำรับวิชาพระปิดตาเนื้อผงคลุกรัก ,และถ่ายทอดถึงพระอมตะเกจิอาจารย์ ผู้สร้างพระปิดตาที่มีชื่อเสียงระบือลือลั่น เป็นอันดับ ๑ ของวงการอย่าง หลวงพ่อแก้ว วัดเครือวัลย์ และ หลวงปู่ไข่ วัดเชิงเลน ซึ่งก็เป็นศิษย์ ผู้สร้างพระปิดตาติดอันดับ เป็น ๑ ในชุดเบญจภาคีเช่นกัน,จากบันทึกประวัติที่มีไม่มากนัก บอกให้รู้ว่าท่านเป็นพระธุดงค์ มาปักกลด ใน ต.ท่าลาดเหนือ อ.พนมสารคาม ให้ความช่วยเหลือชาวบ้านให้พ้นทุกข์ภัย ด้วยวิชาพุทธาคมที่เข้มขลังศักดิ์สิทธิ์ สร้างแรงศรัทธาถึงได้รับนิมนต์เป็นเจ้าอาวาสวัดท่าลาดเหนือ ที่อยู่ในสภาพชำรุดทรุดโทรมเป็นวัดร้าง,โดยท่านได้เริ่มสร้าง พระปิดตา สมนาคุณผู้ร่วมกุศล จนสามารถสร้างวัดให้มีความเจริญมั่นคงอยู่มาถึงทุกวันนี้ ผู้มีอายุอยู่ทันเล่าสืบว่า พระปิดตา ของท่านมีชื่อเสียงมาก มีพระเกจิอาจารย์ร่วมสมัยเดินทางมาขอเรียนวิชากันมาก รวมถึง หลวงพ่อแก้ว วัดเครือวัลย์ ที่มีความสนิทสนมคุ้นเคย ก็มักเดินทางมาสนทนาธรรมอยู่จำวัด แลกเปลี่ยนเรียนวิชากันคราวละหลายๆวัน,โดย หลวงพ่อแก้ว ให้ความเคารพ หลวงปู่จีน ในฐานะพระอาจารย์ เพราะมีอาวุโสสูงกว่า และเชื่อกันว่าท่านเป็นผู้ถ่ายทอดวิชาสร้างพระปิดตาเนื้อผงคลุกรักให้ หลวงพ่อแก้ว,เห็นได้จาก พิมพ์พระ ที่มีลักษณะคล้ายกัน และ เนื้อผงคลุกรัก ที่มีมวลสารซึ่งเป็น สูตรเดียวกัน ,พระปิดตา หลวงปู่จีน มีอายุการสร้าง ชื่อเสียงเผยแพร่มาก่อน มีพิมพ์พระปรากฏเป็นมาตรฐานหลายแบบหลายขนาด ที่ได้รับความนิยมเล่นหา อาทิ พิมพ์แข้งหมอนใหญ่-เล็ก พิมพ์เม็ดกระบกใหญ่-เล็ก พิมพ์กลีบบัวเศียรแหลม พิมพ์เศียรปลาไหล พิมพ์กลีบบัวเล็ก-ใหญ่ พิมพ์เม็ดกระบก พิมพ์เส้นด้าย (ไม้ค้ำเกวียน) และอื่นๆ,องค์นี้ของ เสี่ยเพชร-อิทธิ ชวลิตธำรง เป็น พระองค์ครู ที่สายตรงพระปิดตาเห็นต้องร้อง เพราะพิมพ์พระที่แจ่มแจ๋ว เนื้อพระที่มีมวลสารเข้มข้นครบสูตร,ซึ่งปัจจุบันแม้ราคาจะเป็นรอง พระปิดตา หลวงพ่อแก้ว แต่ก็หายากไม่แพ้กัน ที่สำคัญอานุภาพความศักดิ์สิทธิ์ ที่เด่นด้านเมตตา มหาเสน่ห์ มหานิยม โชคลาภ แบบที่คนเมืองแปดริ้วมั่นใจว่า น่าจะมีสูงกว่าพระปิดตา หลวงพ่อแก้วด้วย ขอบอก,ต่อไปเป็น พระเนื้อว่าน พิมพ์ใหญ่นิยม A หัวขีด รุ่นแรก พ.ศ.๒๔๙๗ หลวงปู่ทวด วัดช้างให้ อ.โคกโพธิ์ ปัตตานี,ย้อนไป ๕-๖ ปี เป็นช่วงเวลาที่กระแสการเล่นหา พระหลวงปู่ทวดเนื้อว่าน รุ่นแรก ทุกพิมพ์ ร้อนแรงอย่างสูง ราคาขยับแพงขึ้นทุกวัน,โดยเฉพาะ พิมพ์ใหญ่ หัวขีด นิยมสุด ที่พุ่งแรงขนาดกล่าวกันว่าจะมีค่าราคาสูงขึ้นเทียบชั้น พระสมเด็จ วัดระฆังฯ มั่นใจว่าจะได้ชื่อขึ้นชั้นเป็นพระสมเด็จฯเมืองใต้ในอนาคตอันใกล้ ทำให้มีการลงทุนซื้อเก็บ แบบกวาดหมดตลาดจริงๆ สวยไม่สวยขอให้เป็นพระแท้องค์สมบูรณ์ ซื้อขายได้ไวในพริบตา,ไม่นานพระก็หมดไม่มีเข้าสนาม กระแสก็เริ่มซบเซาเบาบางลง ถึงเงียบสนิทไป จนมาถึงระยะนี้ที่เริ่มมีการเคลื่อนไหว มีภาพพระสกุลนี้รุ่นที่ได้รับความนิยมสูงหลายรุ่นหลายเนื้อมาอย่างต่อเนื่อง,วันนี้เป็น พระเนื้อว่าน พิมพ์ใหญ่ หัวขีด นิยมสุด ของ เสี่ยอนุศักดิ์ กิติศิริสวัสดิ์ ที่มีสภาพความงามสมบูรณ์ ระดับแชมป์ ซึ่งนับเป็นองค์แรกของสนามเราปีนี้ ที่มีมาให้ชมกัน,อีกสำนักก็เป็น พระปิดตา คือ พระปิดตา ๒ หน้า หลังนางกวัก เนื้อผงว่านจุ่มรัก พระวิจารณญาณมุนี หลวงพ่อครน ปุณณสุวณฺณมหาเถระ วัดอุตตมาราม (บางแซะ) พระเถราจารย์ผู้เชี่ยวชาญด้านวิปัสสนากรรมฐาน เข้มขลังในวิชาพระเวทวิทยาคม เพราะเป็นศิษย์ผู้สืบทอดสรรพวิชาโดยตรงของ พระอาจารย์ทองเฒ่า วัดเขาอ้อ,ท่านเริ่มสร้าง พระปิดตาเนื้อว่านผสมผง ตาม ตำรับวิชาเขาอ้อ เมื่อราวปี พ.ศ.๒๔๘๐ มีพิมพ์พระมากมายหลายแบบ อาทิ พิมพ์ใหญ่มีหู ไม่มีหู พิมพ์สองหน้า หน้าพระปิดตา หลังองค์ท่าน ,กับ หน้าพระปิดตาหลังนางกวัก แบบองค์นี้ของ MR. Weng Lee นักนิยมพระเครื่องชาวมาเลเซีย ที่เปิดตัว ในสนามเรา ด้วยสุดยอดพระปิดตาเมืองใต้ องค์งามสมบูรณ์ระดับพรีเมียม ที่ได้รับความนิยมเป็นสุดยอดพระปิดตาเมืองใต้ ที่แรงวันแรงคืน ราคาค่าความนิยมองค์งามๆแบบนี้ อยู่ที่ หลักล้าน,อีกรายการก็เป็น พระปิดตาพิมพ์ปั้น เนื้อผงว่านจุ่มรัก หลวงพ่อครน วัดบางแซะ รัฐกลันตัน มาเลเซีย เหมือนกัน อีกพิมพ์นิยมมาตรฐาน สภาพสมบูรณ์สวยเยี่ยมไม่แพ้กัน ของ Mr.Hong Chew Okia ชาวมาเลเซีย นักนิยมพระกลุ่มเดียวกัน สะสมแบบเดียวกัน ตอกย้ำให้รู้ว่าพระเครื่องไทยกำลังได้รับความสนใจ ขยายวงกว้างสู้ตลาด AEC ได้แน่แล้ว,ตามมาด้วย ราหู กะลาแกะ หลวงพ่อน้อย คันธโชโต วัดศีรษะทอง ต.ห้วยตะโก อ.นครชัยศรี นครปฐม เครื่องรางยอดนิยม ระดับท็อป ๕ ที่มีชื่อลือเลื่องในอานุภาพความศักดิ์สิทธิ์ด้าน หนุนดวงชะตา แก้อาถรรพณ์ ป้องกันมนตร์ดำ,เชื่อกันว่า ใช้คู่กับพระปิดตาเนื้อเมฆสิทธิ์ วัดอนงค์ จะช่วยเสริมบารมี ดวงชะตาไม่มีตกต่ำ หลวงพ่อน้อย ท่านสืบทอดวิชาสร้างมาจาก ตำราใบลานของหลวงพ่อไตร อดีตเจ้าอาวาส ซึ่งมีบอกไว้เพียง วิธีการสร้างราหู แบบจันทรประภา ด้วยกะลาตาเดียว ด้านหน้าแกะเป็นพระราหู ด้านหลังลงอักขระพระคาถาด้วยลายมือ แบบขอมลาว,ซึ่งครั้งหลวงพ่อไตรได้มาเป็นเจ้าอาวาส วัดศีรษะทอง ได้มีชาวลาวที่มีความเคารพศรัทธาในท่าน ซึ่งอพยพมาตั้งถิ่นฐาน ในพื้นที่รอบอาณาเขตวัดอยู่ก่อนเป็นจำนวนมาก เรียกได้เป็นชุมชนชาวลาวสืบมาถึงปัจจุบัน,ซึ่งท่านก็ได้แรงศรัทธาจากศิษย์ชาวลาวนี้ช่วยสร้างวัดให้มีความเจริญมั่นคง จึงได้สร้าง พระราหูด้วยกะลาตาเดียวแกะ ลงอักขระพระคาถาจันทรประภา ปลุกเสกในคืนที่เกิดจันทรุปราคา มอบแก่ศิษย์ และก็ได้ถ่ายทอดเป็นตำรับวิชา อยู่คู่วัดศีรษะทอง พร้อม วิชาสร้างวัวธนู ให้เจ้าอาวาสองค์ต่อๆมาสร้างสืบทอด เป็นที่รู้กันในถิ่นพื้นที่,จนมาถึงเมื่อ หลวงพ่อน้อย ได้รับตำแหน่งเจ้าอาวาส ระยะแรกๆ ท่านได้สร้าง พระราหูด้วยกะลาตาเดียว แกะด้วยฝีมือศิษย์ใกล้ชิด ในรูปแบบ ที่ยังไม่เป็นมาตรฐาน ทั้งขนาดและรูปทรงที่มีทั้งสามเหลี่ยม สี่เหลี่ยม วงกลม ลงอักขระพระคาถาจันทร- ประภา ตามตำรับวิชา หลวงพ่อไตร ,และได้เริ่มสร้าง พระราหู ลงอักขระคาถา สุริยะประภา ซึ่งท่านเป็นต้นตำรับวิชา มอบแก่สานุศิษย์ ทั้งใกล้ไกล มีอานุภาพความศักดิ์สิทธิ์ ปรากฏ ด้านคุ้มครองป้องกันภัย หนุนดวงชะตา เสริมบารมี มีชื่อเสียงแพร่หลาย มีผู้ต้องการมาก,จนศิษย์ที่เป็นช่างแกะของวัด ทำให้ไม่ทัน และ กะลาตาเดียว ก็หายาก ท่านต้องให้ศิษย์ซึ่งเป็นหัวหน้าผู้ควบคุมเรือนจำใน จ.นครปฐม เป็นธุระให้นักโทษที่มีฝีมือทางช่างช่วยแกะพระราหูออกมาในรูปทรงมาตรฐาน แบบ เสมาคว่ำ ออกให้ผู้สนใจทำบุญบูชา หารายได้ พัฒนาวัด จนมีความเจริญรุ่งเรือง ,ถึงปัจจุบัน ราหูกะลาแกะ หลวงพ่อน้อย ได้รับความนิยมเป็น ๑ ใน ๕ เครื่องรางของขลัง ชุดเบญจภาคี ราคาค่าความนิยม องค์งามๆดูง่ายๆรูปแบบมาตรฐาน ยิ่งมีเลี่ยมทองจับขอบลงลายโบราณเก่าถึงอายุ แบบองค์นี้ของ เสี่ยธงชัย อิ่มเอิบปฐม ฟังว่าราคาจะสูงกว่ากะลาเปลือยๆ ด้วยการเลี่ยมลักษณะแบบนี้ บอกอายุความเก่า ประกอบการพิจารณาเก๊-แท้ได้เป็นอย่างดี ประมาณว่าอยู่ที่หลักแสนกลางๆ ,แต่ก็มีข้อควรระวัง เพราะใช่มีเงินแล้วจะหาได้ง่ายๆ เพราะการสร้างราหูกะลาแกะ มีมาตั้งแต่ ก่อนสมัย หลวงพ่อน้อย และเจ้าอาวาส องค์ต่อๆมาก็มีสร้างสืบทอดมาถึงปัจจุบัน แล้วยังมี ของฝีมือทำเลียนแบบ ที่แสบเข้าไส้,คิดจะเล่นหาให้สบายใจ แนะนำให้ปรึกษาผู้รู้ลึกรู้จริง และจริงใจ เป็นผู้ชี้แนะให้จะดีกว่า จ่ายแพงนิด แต่ได้ของดีจริงใช้ สบายใจ แถมได้กำไร,เครื่องรางของขลังอีกรายการเป็น หนุมาน หน้าโขน ทรงเครื่อง เนื้อไม้แกะ หลวงพ่อสุ่น วัดศาลากุน อ.ปากเกร็ด นนทบุรี อีก ๑ เครื่องรางในชุดท็อป ๕ ที่มีสร้างไว้ทั้งชนิด เนื้องา และ ไม้แกะ ซึ่งตำราบอกว่าเป็น รากไม้พุทธ ที่ชอนไปทางทิศตะวันออก แบบองค์นี้ของ พระฐิติสกฺโข เป็นฝีมือการแกะของช่างชั้นครู ที่ได้รับความนิยมสูงสุด และก็หายากสุดๆ,ที่เห็นแท้แน่ๆมีหมุนเวียนอยู่ในวงการไม่ถึง ๑๐ องค์ รวมองค์ในภาพนี้ที่มีรอยปริของเนื้อไม้ ที่แห้งสนิท เก่าถึงอายุ เป็นเอกลักษณ์เห็นปั๊บจำได้ ว่าเป็นองค์ที่มีการซื้อขายหมุนเวียนเปลี่ยนมืออยู่ในวงการมานานหลายสิบปี,ลาเดือน 7 ที่ผ่านไปไวจนไม่รู้ตัว ด้วยเรื่องปิดท้ายของ เสี่ยฉลอง เจ้าของฟาร์มหมู อายุ ๖๕ ปี มีกิ๊กเป็นสาวแบงก์ กำลังสวีต ข้าวใหม่ปลามัน ก็ทำตัวเป็นเจ้าบุญทุ่ม ซื้อทั้งคอนโดให้อยู่ รถเก๋งให้ขับ สาวร้องอยากได้อะไร เสี่ยฉลอง จัดให้แบบ ไม่ต้องขอซ้ำ,ถึงวันเกิดสาว เมื่อ เดือน มิ.ย.ที่ผ่านมา สาวรู้ว่า เสี่ยฉลอง ชอบสะสมพระเครื่องก็เอ่ยปากอยากได้ พระ นางพญา แท้ๆซักองค์ เสี่ยฉลอง ฟังก็รับปากทันที แต่ตัวเองไม่มี พระนางพญา ซักองค์ ต้องวิ่งเข้าสนามพระกรุงเทพฯ หาเพื่อนเจ้าของร้านพระ จัดหาให้ พอดีร้านเพื่อนมีอยู่สององค์ องค์หนึ่งเป็นพิมพ์ สังฆาฏิ สภาพสึกไม่สวยราคา ๒.๕ แสน อีกองค์เป็น พิมพ์อกนูนเล็ก สภาพพอสวยราคา ๓.๕ แสน,เสี่ยฉลอง ดูแล้วเลือกเอา องค์พิมพ์อกนูน แต่ขอต่อราคาเท่าพิมพ์สังฆาฏิ เจ้าของร้านก็บอกลดให้ไม่ได้จริงๆ ราคาที่บอกก็เกรงใจเพื่อนที่สุด พร้อมแนะนำว่าซื้อให้สาวไม่รู้เรื่องพระ เอาองค์ไม่สวยให้ก็คงไม่เป็นไร,เสี่ยฉลอง บอกสาวคงไม่รู้เรื่องหรอก แต่ตัวเรารู้สึกว่า ถ้าพูดถึง นาง ไม่ว่าจะเป็นพระหรือคน ยังไงถ้ามีโอกาสเลือกก็ต้องเอาที่สวยๆอกนูนๆ ไว้ก่อน เจ้าค่ะ อามิตตพุทธ.,สีกาอ่าง
วันนี้ไทยรัฐหลายหน้า จึงจัดเป็นหน้าถวาย พระพรชัยมงคล ทำให้ สนามพระวิภาวดี ของท่านผู้ชม ต้องเปลี่ยนเป็นหน้าขาวดำไปอีกครั้งตามเทคนิคการพิมพ์
พระสมเด็จบางขุนพรหม,สนามพระวิภาวดี,สนามพระ,สีกาอ่าง,พระเครื่อง,กรุวัดใหม่อมตรส,พระปิดตา,ข่าวทั่วไป